b'\n_START_ARTICLE_\nPutinska Rusija\n_START_PARAGRAPH_\nPutinska Rusija (rus.: \xd0\x9f\xd1\x83\xd1\x82\xd0\xb8\xd0\xbd\xd1\x81\xd0\xba\xd0\xb0\xd1\x8f \xd0\xa0\xd0\xbe\xd1\x81\xd1\x81\xd0\xb8\xd1\x8f) publicisti\xc4\x8dko je djelo ruske novinarke Ane Politkovskaje, objavljeno 2005. godine. Autorica opisuje Rusiju u doba Putina kao zemlju kojom vlada kriminal uz podr\xc5\xa1ku dr\xc5\xbeave. Putin krvavo rje\xc5\xa1ava problem \xc4\x8ce\xc4\x8denije i na taj na\xc4\x8din stje\xc4\x8de podr\xc5\xa1ku me\xc4\x91u bira\xc4\x8dima, iako ih zakonski ne \xc5\xa1titi od kriminalaca. U knjizi je mnogo negativaca, stvarnih osoba koje \xc5\xbeive i danas, dok je autorica ubijena nedugo nakon \xc5\xa1to je knjiga objavljena.\n_START_SECTION_\nOpis\n_START_PARAGRAPH_\nKnjiga ima osam poglavlja. Prvo poglavlje, Vojska moje zemlje zapo\xc4\x8dinje opisom \xc4\x8de\xc4\x8denskog rata, vojske i ratnih zlo\xc4\x8dina. U vojsci ro\xc4\x8dnici nemaju nikakvih prava, koriste se kao jeftina radna snaga, poni\xc5\xbeavani su, plja\xc4\x8dkani, premla\xc4\x87uje ih se, a u\xc4\x8destali su i smrtni slu\xc4\x8dajevi (Mi\xc5\xa1a Nikolajev, Dima Kiseljev, Valerij Putincev)._NEWLINE_U sljede\xc4\x87em poglavlju, Na\xc5\xa1e najnovije srednjovjekovlje ili ratni zlo\xc4\x8dinci cijele Rusije, izme\xc4\x91u ostalog op\xc5\xa1irno se opisuje sudski proces protiv pukovnika Jurija Budanova koji je oteo, silovao i ubio 18-godi\xc5\xa1nju \xc4\x8ce\xc4\x8denku Elzu Kungajevu. Takvi slu\xc4\x8dajevi nisu rijetki, ali je rijetkost u Rusiji da za njih vojno lice odgovara. Tvrdio je da je njegova \xc5\xbertva bila snajperistica na temelju nikad predo\xc4\x8dene fotografije i da ga je vrije\xc4\x91ala (a nije znala ruski). Odba\xc4\x8deni su rezultati instituta za psihijatriju Serbski na \xc4\x8dijem je \xc4\x8delu niz godina Tamara Pe\xc4\x8dernjikova koja donosi dijagnoze po diktatu s vi\xc5\xa1ih instanci. Unato\xc4\x8d svim uobi\xc4\x8dajenim prevarama i la\xc5\xbenim dokumentima, po\xc4\x8dinitelj je 2003. osu\xc4\x91en na 10 godina strogog zatvora zahvaljuju\xc4\x87i sucu Bukrejevu, generalu Gerasimovu i odvjetniku Stanislavu Markelovu. Budanov je pu\xc5\xa1ten na slobodu 15. sije\xc4\x8dnja 2009. nakon osam i pol godina. Nekoliko dana kasnije, 19. sije\xc4\x8dnja 2009. u Moskvi je ubijeni su Stanislav Markelov i novinarka Anastasija Baburova. Uhi\xc4\x87eni su i ubojice \xc5\xa1estero \xc4\x8ce\xc4\x8dena, putnika u autobusu na redovnoj liniji. \xc5\xbdrtve su trudna majka sedmero djece i njezin ne\xc4\x87ak, ravnatelj \xc5\xa1kole, u\xc4\x8ditelj povijesti, \xc5\xa1umar i voza\xc4\x8d, ali su ubojice, Kalganski i Vojevodin, nakon pritvora pu\xc5\xa1teni na slobodu. Takva situacija u sudstvu, vojsci i dr\xc5\xbeavi pogoduje kriminalcima kao \xc5\xa1to je Pavel Feduljev koji je ubijao partnere i neprijatelje (Andrej Jaku\xc5\xa1ev, Andrej Sosnjin, Jurij Alt\xc5\xa1ul), a podmi\xc4\x87ivao predstavnike zakona (Rossel, Anatolij Krizski) dok nije postao najuspje\xc5\xa1niji poduzetnik u regiji, odnosno u Jekaterinburgu._NEWLINE_Tre\xc4\x87e poglavlje naslovljeno je Tanja, Mi\xc5\xa1a, Lena, Rinat... i u njemu autorica opisuje \xc5\xbeivot obi\xc4\x8dnih gra\xc4\x91ana Rusije._NEWLINE_Zatim slijede Provincijske pri\xc4\x8de: divlja privatizacija uz blagoslov dr\xc5\xbeave u kojima opisuje borbu za vlast i korupciju u ruskom dru\xc5\xa1tvu._NEWLINE_Peto poglavlje Provincijske pri\xc4\x8de o svemu i sva\xc4\x8demu opisuje jaz izme\xc4\x91u Moskve i ruske provincije. Spominje atomsku podmorsku flotu koja propada, a njezine posade \xc5\xbeive u bijedi; gradnju naselja usred parka prirode i kulture, nekada\xc5\xa1njeg posjeda plemi\xc4\x87a Berg, koju ne zaustavlja sutkinja Elena Golubjeva, a isto se ponavlja diljem zemlje._NEWLINE_\xc5\xa0esto poglavlje "Nord-Ost", novija pri\xc4\x8da o uni\xc5\xa1tavanju opisuje tala\xc4\x8dku krizu u moskovskom kazali\xc5\xa1tu Dubrovka 2002. godine i i na\xc4\x8din na koji su je ruske vlasti rije\xc5\xa1ile, pobiv\xc5\xa1i vi\xc5\xa1e talaca nego \xc5\xa1to bi to teroristi u\xc4\x8dinili. Saslu\xc5\xa1anje obitelji talaca pobijenih u kazali\xc5\xa1tu Dubrovka, odnosno du\xc5\xbenost da odbije sve njihove zahtjeve i da ih k tome izvrije\xc4\x91a, zapalo je sutkinju Marinu Gorba\xc4\x8dovu. Provodi se progon \xc4\x8ce\xc4\x8dena u Moskvi: otpu\xc5\xa1tanja s posla, uhi\xc4\x87enja, premla\xc4\x87ivanja, prisiljavanja na priznanja, a za tra\xc5\xbeenje terorista nema vremena.._NEWLINE_Sedmo poglavlje, Akakij Akakijevi\xc4\x8d Putin II., podsje\xc4\x87aju\xc4\x87i na ime Gogoljeva lika iz Kabanice opisuje nepravilnosti tijekom izbora u Rusiji i nemar sustava prema pojedincu._NEWLINE_Posljednje poglavlje Nakon Beslana opisuje tala\xc4\x8dku krizu u Beslanu koja je rije\xc5\xa1ena poput moskovske - juri\xc5\xa1em i uz goleme bespotrebne \xc5\xbertve. Nad stanovni\xc5\xa1tvom \xc4\x8ce\xc4\x8denije i Ingu\xc5\xa1etije i dalje se provodi dr\xc5\xbeavni terorizam pod krinkom antiteroristi\xc4\x8dkih operacija.\n_START_SECTION_\nHrvatski prijevod\n_START_PARAGRAPH_\nPrijevod Branke Savi\xc4\x87 je uredan, prevoditeljica je zadr\xc5\xbeala humoristi\xc4\x8dni ton Politkovskaje, no potkradaju se minimalne neobi\xc4\x8dnosti i pogre\xc5\xa1ke, poput izbora rje\xc4\x8dnika (ve\xc4\x8de, uve\xc4\x8de, ivica, kompjuter, \xc5\xa1lic, \xc5\xa1tancati, skinhedi, piarovci) i prijepis ruskih naziva kao Presna umj. Presnja, Kadirev umj. Kadirov. Grije\xc5\xa1i se kod posvojnosti Feduljev umj. Feduljevljev i kod datuma, npr. 14. o\xc5\xbeujak umj. 14. o\xc5\xbeujka. Hrvatski prijevod Putinske Rusije predstavljen je 3. listopada 2008. u Novinarskom domu u Zagrebu. O knjizi su govorili hrvatski novinari i filmski dokumentarist i prijatelj ubijene novinarke Raphael Glucksmann.'